Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 490/12/3301	Bánovce nad Bebravou, 12.4.2013
EEČ : 2-23-9-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1 a nasl. Zákona o rodine vyplýva povinnosť prispievať na výživu dieťaťa a rozsudkom Okresného súdu XXXXX č.k. XXXXX zo dňa XXXXX právoplatným dňa 14.11.2008 bol zaviazaný prispievať na výživu svojho maloletého syna XXXXX, nar. XXXXX sumou vo výške 800 Sk (26,56 Eur) Eur mesačne vždy do 15. dňa v mesiaci vopred k rukám oprávnenej, jeho matky XXXXX, bytom XXXXX, XXXXX, ktorej bol zverený do osobnej starostlivosti, pričom uvedené výživné bolo rozsudkom Okresného súdu XXXXX XXXXX zo dňa XXXXX právoplatným dňa 31.1.2013 zvýšené na sumu vo výške 100 Eur, si v období od 15.11.2009 do 15.3.2013 svoju zákonnú vyživovaciu povinnosť vyživovať iného neplnil pravidelne, keď bol zamestnaný a mal dostatočný zárobok výživné riadne neuhrádzal a u zamestnávateľa vyživovaciu povinnosť nenahlásil, neskôr zamestnanie skončil bez vážneho dôvodu, keď bol bez práce nezaevidoval sa ako uchádzač o zamestnanie v príslušnej evidencii Úradu práce, sociálnych vecí a rodiny Partizánske, pracovisko Bánovce nad Bebravou, a v čase keď evidovaný bol a poberal dávku v nezamestnanosti v postačujúcej výške tiež na výživu neprispieval, a v období, keď bol ekonomicky činný ako súkromný podnikateľ podľa živnostenského zákona a mal dostatočný príjem na výživu svojho nezaopatreného syna neprispieval, čím sa jej plneniu vedome vyhýbal, a v sledovanom období mu tak vznikol celkový dlh na nezaplatenom bežnom výživnom vo výške 756,30 Eur

lebo zanikla trestnost cinu

Odôvodnenie:
Poverený príslušník Obvodného oddelenia PZ XXXXX uznesením pod XXXXX zo dňa 7.12.2012 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1  Trestného zákona na tom skutkovom základe uvedenom vo výrokovej časti predmetného uznesenia.

Na základe uznesenia vyšetrovateľa Odboru kriminálnej polície Okresného riaditeľstva PZ XXXXX pod XXXXX zo dňa XXXXX vydaného podľa § 206 ods. 1 Trestného poriadku v spojení s opravným uznesením zo dňa 18.3.2013 a zmenou právnej kvalifikácie zo dňa 18.3.2013 je XXXXX stíhaný ako obvinený pre prečin zanedbania povinnej výživy podľa § 207 ods. 2, ods. 3 písm. b) Trestného zákona s poukazom k § 138 písm. b) Trestného zákona Trestného zákona na skutkovom základe uvedenom v uznesení o vznesení obvinenia.

V priebehu skráteného vyšetrovania bolo zistené, že dlh na bežnom výživnom za obdobie od 15.11.2009 do 15.3.2013, za ktoré je obvinený XXXXX trestne stíhaný, bolo z jeho strany uhradené v celom rozsahu. Uvedené, okrem výpovede v konaní vypočutej svedkyne XXXXX, oprávnenej príjemkyne výživného, vyplynulo i z predloženého dokladu o jeho úhrade. Z vykonaných dôkazov bolo súčasne zistené, že v priebehu neplatenia výživného obvineným jeho nezaopatrený maloletý syn XXXXX netrpel núdzou a obdobie neplatenia výživného na neho nezanechalo trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 písm. a) Trestného zákona trestnosť prečinu zanedbania povinnej výživy podľa § 207 ods. 2, ods. 3 písm. b) Trestného zákona s poukazom k § 138 písm. b) Trestného zákona zanikla. 

Vzhľadom k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Pavel Štefan
prokurátor